Skeiða - og Gnúpverjahreppur gengur til samninga um uppbyggingu hótels í Þjórsárdal 14. nóvember 2019 13:38 Mannvirkin eiga að vera felld að landslagi á smekklegan hátt og tryggt að umfang bygginga , húsagerð , form og litasamsetning verði í góðu samræmi við landslag og sérstöðu svæðisins . Forsætisráðherra veitti í dag samþykki sitt fyrir því að Skeiða - og Gnúpverjahreppur gangi til samninga við Rauðakamb ehf um uppbyggingu hótels í hlíðum Rauðakambs í Þjórsárdal innan þjóðlendu sem nefnist Búrfells - og Skeljafellssvæði . Ætlunin er að reisa 5.000 m 2 hótelbyggingu og baðaðstöðu sem geti rúmað á bilinu 40 – 45 herbergi eða um 100 gesti . Mannvirkin eiga að vera felld að landslagi á smekklegan hátt og tryggt að umfang bygginga , húsagerð , form og litasamsetning verði í góðu samræmi við landslag og sérstöðu svæðisins . Mannvirkin verða fergjuð með efni af staðnum og valdir litir og efni í samræmi við nærumhverfi , auk þess sem ljósmengun verði lágmörkuð , einkum útilýsing . Í tilkynningu frá forsætisráðuneytinu segir að þetta sé í samræmi við leiðarljós sem fram koma í stefnu sem ráðuneytið hefur sett um það hvernig standa skuli að uppbyggingu mannvirkja innan þjóðlendna . Einkum að virðing skuli borin fyrir náttúrulegu landslagi , gætt sé að óbyggðaupplifun við hönnun og staðsetningu mannvirkja , að þau falli að umhverfi og að hönnun þeirra sé látlaus , sérstaklega á viðkvæmum svæðum . Áhersla á sanngjarna verðlagningu Loks hefur ráðuneytið í samskiptum sínum við samningsaðila lagt áherslu á að leitast verði við að tryggja aðgengi almennings að þeirri aðstöðu sem boðið verður upp á á svæðinu og að verðlagning hennar verði eins sanngjörn og kostur er . Á það við um aðgengi að baðaðstöðu , veitingaþjónustu og gistiaðstöðu .